

***Број: 02 - \_\_\_\_\_\_\_\_\_\_***

***\_\_\_\_\_\_\_\_\_\_\_\_ година П Р Е Д Л О Г***

***С к о п ј е***

***ЗАПИСНИК***

***од Сто триесет и четвртата седница на Управниот одбор на***

***Фондот за здравствено осигурување на Република Северна Македонија,***

*Одржана на 26 декември 2022 година со почеток од 14.00 часот, по пат на конференциска врска, согласно член 20 на Деловникот за работата на Управниот одбор*

*На 26 декември 2022 година, преку конференциска врска Управниот одбор ја одржа Сто триесет и четвртата седница.*

***Во работата на седницата учествуваа следните членови на Управниот одбор:***

* *Дејан Николовски, претставник од Министерството за финансии - претседател;*
* *д-р Димитар Димитриевски, претставник на пензионерите во Република Северна Македонија – член;*
* *проф. д-р Јадранка Дабовиќ Анастасовска, претставник на осигурениците – член;*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член;*
* *д-р Арбен Љабеништа, претставник од Министерството за здравство - заменик на претседателот. Се вклучи во работата на седницата од точката 7 на дневниот ред;*
* *д-р Љубиша Каранфиловски, претставник од Сојузот на синдикатите на Македонија – член. Љубиша Каранфиловски го извести Управниот одбор за своето гласање по предлозите за разгледување на Сто триесет и четвртата седница**(за што би гласал кога би бил присутен) преку е-меил. Согласно член 22 на Деловникот за работата на Управниот одбор, членот на Управниот одбор кој го искажал својот став на тој начин, при утврдување на кворумот за работа и одлучување на седницата се смета за присутен.*

***Во работата на седницата учестуваа и следните претставници од ФЗОРСМ:***

* *м-р Магдалена Филиповска Грашкоска, директор на ФЗОРСМ. Се вклучи во работата на седницата од точката 7 на дневниот ред;*
* *Кристина Христова, директор на секторот за фармација (учествуваше во работата по точката 1);*
* *Миле Сугарев, директор на секторот за финансиски прашања (учествуваше во работата по точките 2, 3, 4, 5, 6, 7, 8, 10, 11 и 12);*
* *Игор Неловски, советник на директорот (учествуваше во работата по точката 7);*
* *Елена Тулевска, член на Комисијата за ортопедски и други помагала на Фондот (учествуваше во работата по точката 9);*
* *Христо Трповски, раководител на одделението за регрес и судски постапки, во својство на записничар.*

*Претседателот Дејан Николовски ја отвори и водеше седницата. На почетокот извести дека Љубиша Каранфиловски иако не е вклучен во работата на седницата, по е-меил се изјаснил дека гласа „за“ по доставените предлози. Со член 22 на Деловникот за работата на Управниот одбор е уредено дека членот кој не ќе може да присуствува на закажана седница, може да го извести Управниот одбор за својот став за одделни точки (за што би гласал кога би бил присутен) по пошта или по е-меил. Известувањето ќе се прочита на седницата, па доколку содржината на предлогот по кој се изјаснил не биде променета на самата седница, ќе се смета дека со известувањето гласал по предлогот. Членот на Управниот одбор кој го искажал својот став на тој начин, при утврдување на кворумот за работа и одлучување на седницата се смета за присутен. Со оглед на тоа, на Сто триесет и четвртата седница присуствуваат шест членови на Управниот одбор и условите за полноважно работење и одлучување се исполнети.*

*Потоа претседателот го прочита претходно доставениот*

***П Р Е Д Л О Г - Д Н Е В Е Н Р Е Д***

* *Усвојување на записникот од Сто дваесет и третата седница на Управниот одбор одржана на 21 јули 2022 година*
* *Усвојување на записникот од Сто дваесет и четвртата седница на Управниот одбор одржана на 11 август 2022 година*
* *Усвојување на записникот од Сто дваесет и петтата седница на Управниот одбор одржана на 14 септември 2022 година*

# Предлог за донесување на Правилник за изменување и дополнување на Правилникот за начинот и методологијата за утврдување референтни цени на лекови;

# Предлог за донесување на Одлука за утврдување на Буџетот на Фондот за здравствено осигурување на Република Северна Македонија за 2023 година;

# Предлог за донесување на Одлука за извршување на Буџетот на Фондот за здравствено осигурување на Република Северна Македонија за 2023 година;

# Предлог за донесување на одлука за утврдување на вредноста на поенот во примарната здравствена заштита за дејноста општа медицина;

# Предлог за донесување на одлука за утврдување на вредноста на поенот во примарната здравствена заштита за дејноста гинекологија;

# Предлог за донесување на одлука за утврдување на вредноста на поенот во примарната стоматолошка здравствена заштита;

# Предлог за утврдување на максималниот број завршени здравствени услуги (пакети) од болничката здравствена заштита од областа кардиологија и кардиохирургија – БЛК1, БЛК2, БЛК3, БЛК4, БЛК5, БЛК6, БЛК7, БЛК8, БЛК9 и БЛК10 за 2023 година;

1. *Предлог за донесување Одлука за утврдување на вкупниот договорен надоместок на јавните здравствени установи за 2023 година;*

# Предлог за донесување на Годишен план на приходи и расходи за финансирање на јавните здравствени установи за остварување на правата од здравственото осигурување за 2023 година;

# Предлог за утврдување на договорните надоместоци за 2023 година за приватните здравствени установи од болничката здравствена заштита од областите на кардио хирургијата и очната хирургија, и за бањите;

# Предлог за утврдување на договорните надоместоци за 2023 година за приватните здравствени установи од областите на специјалистичко - консултативната здравствена заштита, специјалистичко-консултативната стоматолошка здравствена заштита од дејностите орална хирургија, ортодонција и протетика, лабораториите кои работат по упат на матичен лекар (ЛУ1), Фармацевтскиот факултет и за МАНУ;

1. *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година;*
2. *Разно.*

*Потоа праша дали има и други предлози за разгледување на денешната седница, односно за дополнување на дневниот ред. Бидејќи такви предлози не беа дадени,* *Управниот одбор за седницата едногласно го усвои следниот*

***Д Н Е В Е Н Р Е Д***

* *Усвојување на записникот од Сто дваесет и третата седница на Управниот одбор одржана на 21 јули 2022 година*
* *Усвојување на записникот од Сто дваесет и четвртата седница на Управниот одбор одржана на 11 август 2022 година*
* *Усвојување на записникот од Сто дваесет и петтата седница на Управниот одбор одржана на 14 септември 2022 година*

# Предлог за донесување на Правилник за изменување и дополнување на Правилникот за начинот и методологијата за утврдување референтни цени на лекови;

# Предлог за донесување на Одлука за утврдување на Буџетот на Фондот за здравствено осигурување на Република Северна Македонија за 2023 година;

# Предлог за донесување на Одлука за извршување на Буџетот на Фондот за здравствено осигурување на Република Северна Македонија за 2023 година;

# Предлог за донесување на одлука за утврдување на вредноста на поенот во примарната здравствена заштита за дејноста општа медицина;

# Предлог за донесување на одлука за утврдување на вредноста на поенот во примарната здравствена заштита за дејноста гинекологија;

# Предлог за донесување на одлука за утврдување на вредноста на поенот во примарната стоматолошка здравствена заштита;

# Предлог за утврдување на максималниот број завршени здравствени услуги (пакети) од болничката здравствена заштита од областа кардиологија и кардиохирургија – БЛК1, БЛК2, БЛК3, БЛК4, БЛК5, БЛК6, БЛК7, БЛК8, БЛК9 и БЛК10 за 2023 година;

# Предлог за донесување Одлука за утврдување на вкупниот договорен надоместок на јавните здравствени установи за 2023 година;

# Предлог за донесување на Годишен план на приходи и расходи за финансирање на јавните здравствени установи за остварување на правата од здравственото осигурување за 2023 година;

# Предлог за утврдување на договорните надоместоци за 2023 година за приватните здравствени установи од болничката здравствена заштита од областите на кардиохирургијата и очната хирургија, и за бањите;

# Предлог за утврдување на договорните надоместоци за 2023 година за приватните здравствени установи од областите на специјалистичко - консултативната здравствена заштита, специјалистичко-консултативната стоматолошка здравствена заштита од дејностите орална хирургија, ортодонција и протетика, лабораториите кои работат по упат на матичен лекар (ЛУ1), Фармацевтскиот факултет и за МАНУ;

# Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година;

# Разно.

*Потоа се пристапи кон разгледување на точките на дневниот ред.*

* *Усвојување на записникот од Сто дваесет и третата седница на Управниот одбор одржана на 21 јули 2022 година*
* *Усвојување на записникот од Сто дваесет и четвртата седница на Управниот одбор одржана на 11 август 2022 година*
* *Усвојување на записникот од Сто дваесет и петтата седница на Управниот одбор одржана на 14 септември 2022 година*

*Усвојувањето на записниците од трите седници беше на дневниот ред на Сто триесет и третата седница, кога Маја Ковачева побара записникот од Сто дваесет и третата да биде дополнет во точката 1 со проширување на нејзиното излагање по таа точка, при што наведе дека дополнувањето ќе го достави по пат на е-меил. Поради тоа, усвојувањето на записниците беше одложено за следната седница на Управниот одбор. Со нејзиното проширено излагање внесено во записникот од Сто дваесет и третата седница, Управниот одбор без други забелешки, едногласно ги усвои записниците од Сто дваесет и третата, Сто дваесет и четвртата и Сто дваесет и петтата седница.*

# 

# ТОЧКА 1 - Предлог за донесување на Правилник за изменување и дополнување на Правилникот за начинот и методологијата за утврдување референтни цени на лекови

*Објаснување на предлогот даде Кристина Христова наведувајќи ги одделните измени што се опфатени со него. По нејзиното излагање дискутираа членовите на Управниот одбор.*

*Маја Ковачева укажа дека со правилникот не треба да бидат опфатени и лековите што не се на Листата на лекови кои паѓаат на товар на Фондот, односно лековите кои се скапи и иновативни а јавните здравствени установи ги набавуваат по претходна согласност на Министерството за здравство и на Фондот. Наведе дека доколку не биде изменет текстот на правилникот во таа насока, нема да го поддржи неговото донесување.*

*Кристина Христова наведе дека утврдувањето на референтните цени на лековите е пред сѐ законска обврска, а од друга страна штом се работи за лекови кои се вклучени во буџетите на здравствените установи и Фондот ги плаќа, логично е и потребно да се регулира нивната референтна цена.*

*Маја Ковачева наведе дека тоа решение не би било применливо во праксата и дека немаме следливост на лековите. Кристина Христова одговори дека Фондот за следење на потрошувачката и цените на лековите користи една алатка, наречена Фармак, но таа се однесува на лековите кои имаат шифра од Фондот. Ако бидат вклучени иновативните лекови и за нив ќе се доделат шифри и ќе се овозможи следливост.*

*Со тоа, дискусијата по предлогот за донесување на Правилникот беше исцрпена по што се пристапи кон гласање.*

*За донесување на предложениот Правилник гласаа Дејан Николовски и Љубиша Каранфиловски, против гласаа Маја Ковачева и Тања Дејаноска, додека Димитар Димитриевски и Јадранка Дабовиќ Анастасовска се воздржаа од гласање.*

*На тој начин, Предлогот за донесување на Правилник за изменување и дополнување на Правилникот за начинот и методологијата за утврдување референтни цени на лекови не беше усвоен.*

# ТОЧКА 2 - Предлог за донесување на Одлука за утврдување на Буџетот на Фондот за здравствено осигурување на Република Северна Македонија за 2023 година

*Во однос на Буџетот на Фондот за 2023 година објаснување даде Миле Сугарев наведувајќи дека е законска обврска да се усвои буџетот согласно државниот буџет усвоен од Собранието, во чии рамки е утврдена и висината на буџетот на Фондот. Потоа побара, доколку членовите на Управниот одбор имаат специфични прашања, да му ги постават.*

*Тања Дејаноска праша дали во државниот буџет се утврдуваат средства согласно барањата на одделните буџетски корисници, односно дали на Фондот му се утврдени средства кои ги побарал. Наведе и дека изминатата година констатиравме дека цените за специјалистичките стоматолошки услуги не се променети од 2007 година и праша дали во претстојната година конечно ќе се зголемат.*

*Миле Сугарев објасни дека во процесот на подготвување на државниот буџет, Фондот испратил барање во кое се вклучени соодветните ставките како и за средствата потребни за зголемување на капитацијата на избраните лекари. Предвидени се и средства за специјалистичките стоматолошки услуги, но за нив во текот на годината ќе треба да се најде соодветно решение.*

*Потоа, се пристапи кон гласање за предлогот.*

*За донесување на предложената Одлука за утврдување на Буџетот на Фондот за здравствено осигурување на Република Северна Македонија за 2023 година гласаа Дејан Николовски, Љубиша Каранфиловски, Димитар Димитриевски и Маја Ковачева, Тања Дејаноска гласаше против, додека Јадранка Дабовиќ Анастасовска се воздржа од гласање.*

*На тој начин, Управниот одбор со мнозинство на гласови ја донесе предложената*

***Одлука***

***за утврдување на Буџетот на Фондот за здравствено осигурување на Република Северна Македонија за 2023 година***

***ТОЧКА 3 –*** *Предлог за донесување на Одлука за извршување на Буџетот на Фондот за здравствено осигурување на Република Северна Македонија за 2023 година*

*Бидејќи дискусијата за точката 2 се однесуваше и на точката 3, веднаш се пристапи кон гласање по предлогот.*

*За донесување на предложената Одлука за извршување на Буџетот на Фондот за здравствено осигурување на Република Северна Македонија за 2023 година гласаа Дејан Николовски, Љубиша Каранфиловски, Димитар Димитриевски и Маја Ковачева, Тања Дејаноска гласаше против, додека Јадранка Дабовиќ Анастасовска се воздржа од гласање.*

*На тој начин, Управниот одбор со мнозинство на гласови ја донесе предложената*

***Одлука***

***за извршување на Буџетот на Фондот за здравствено осигурување на Република Северна Македонија за 2023 година***

***ТОЧКА 4 -*** *Предлог за донесување на одлука за утврдување на вредноста на поенот во примарната здравствена заштита за дејноста општа медицина*

*Миле Сугарев даде објаснување кое се однесуваше и на предлозите од точките 5 и 6 на дневниот ред. Наведе дека вредноста на поенот се утврдува согласно правилниците за начинот на плаќање на здравствените услуги во примарната здравствена заштита и за начинот на плаќање на здравствените услуги во примарната стоматолошка здравствена заштита. По повеќе средби со коморите и здруженијата на лекарите, дојдовме до солуција соодветна на реформите на плаќањето на услугите во примарната здравствена заштита и на расположливите средства на Фондот. Соодветно на тоа, се предлага донесување на три одлуки со кои вредноста на поенот во примарната здравствена заштита за дејноста општа медицина и за дејноста гинекологија ќе се зголеми од 63 на 75 денари, а во примарната стоматолошка здравствена заштита ќе се зголеми од 48 на 61 денар.*

*По објаснувањето и кусата дискусија што следеше, Управниот одбор едногласно донесе*

***Одлука***

***за утврдување на вредноста на поенот во примарната здравствена заштита*** *- за дејноста општа медицина*

*со која вредноста на поенот се зголеми од 63 на 75 денари.*

# ТОЧКА 5 – Предлог за донесување на одлука за утврдување на вредноста на поенот во примарната здравствена заштита за дејноста гинекологија

*Имајќи го во вид објаснувањето од точката 4, Управниот одбор едногласно донесе*

***Одлука***

***за утврдување на вредноста на поенот во примарната здравствена заштита*** *- за дејноста гинекологија*

*со која вредноста на поенот се зголеми од 63 на 75 денари.*

***ТОЧКА 6 –*** *Предлог за донесување на одлука за утврдување на вредноста на поенот во примарната стоматолошка здравствена заштита*

*И по точката 6, согласно објаснувањето и дискусијата од точката 4, Управниот одбор едногласно ја донесе предложената*

***Одлука***

***за утврдување на вредноста на поенот во примарната***

***стоматолошка здравствена заштита***

*со која вредноста на поенот се зголеми од 48 на 61 денар.*

* *По донесувањето на одлуката од точката 6 на дневниот ред, во работата на седницата се вклучи заменикот на претседателот на Управниот одбор Арбен Љабеништа, по што Управниот одбор продолжи да работи со кворум од седум члена.*

*Истовремено, во работата на седницата се вклучи и директорката Магдалена Филиповска Грашкоска.*

***ТОЧКА 7 –*** *Предлог за утврдување на максималниот број завршени здравствени услуги (пакети) од болничката здравствена заштита од областа кардиологијата и кардиохирургијата – БЛК1, БЛК2, БЛК3, БЛК4, БЛК5, БЛК6, БЛК7, БЛК8, БЛК9 и БЛК10 за 2023 година*

*Објаснување на предлогот даде Игор Неловски. Наведе дека кардиоваскуларните болести се најчести болести во земјава и за нивно лекување се трошат многу средства. Во кардиоваскуларните болести спаѓа и срцевата слабост за која во крајната фаза е неопходна трансплантација на срце. Со оглед дека бројот на донори на органи е ограничен, алтернативно лекување до обезбедувањето на срце е вградување на уред за механичка циркулаторна потпора. Со напредокот на техниката и технологијата во медицината, тие уреди значително се усовршија, со што се постигна наместо краткотрајна алтернатива на трансплантацијата, да станат долготрајна терапија за пациентите. Во кардиоваскуларните пациенти спаѓаат и оние на кои треба да им се изврши оперативен зафат (замена на валвула, операција на аневризма на аорта и сл.), како и они на кои поради објективни причини не е можно да им се изврши класична операција, па е потребен алтернативен пристап во вид на перкутани и ендоскопски интервенции. Ваквите процедури, согласно решенијата за работа кои ги издава Министерството за здравство, може да се изведуваат во универзитетските клиники за државна кардиохирургија, за кардиологија и за торакална и васкуларна хирургија, како и во двете приватни болници, Клиничката болница Систина и Клиничката болница Жан Митрев. При изведувањето на ваквите софистицирани процедури се користат скапи материјали за вградување и скап потрошен материјал па оттаму произлегува и потребата од утврдување на максималниот број на процедури што ќе може да се извршат, како и нивно распределување по здравствени установи.*

*По објаснувањето, во врска со предлогот дискутираа членовите на Управниот одбор.*

*Димитар Димитриевски укажа дека од стручен аспект, подобро е ваквите процедури да бидат сконцентрирани во еден центар, за да се постигне поголем обем на работа што ќе доведе и до повисок квалитет на услугите. Во светот дури се утврдуваат и правила за минималниот број на извршени процедури за да се задржи лиценцата за нивно извршување. Распределувањето на процедурите во повеќе установи може да доведе до недоволен број извршени кај секоја од нив, што може да се одрази и на квалитетот. Освен тоа, приватните здравствени установи може и да престанат да ги извршуваат ако тоа не им е доходовно или дури и да престанат со работа. Не можеме ни да бидеме сигурни во квалитетот на вградените материјали. Затоа, пожелно е акцентот да се стави на јавните здравствени установи, односно во случајов на Клиниката за државна кардиохирургија.*

*Игор Неловски наведе дека предложениот број на здравствени услуги по установа го вклучува вкупниот капацитет на Клиниката, а она што го надминува нејзиниот капацитет е распределено во приватните установи. Инаку, освен за ортопедските помагала, немаме утврдени стандарди за квалитетот на вградените материјали. Овие стандарди на државно ниво не може да ги дефинира Фондот. Дополнително, во моментов кај нас само една фирма ги увезува LVAD и BVAD уредите, како и стентовите, поради што и цените се високи.*

*Потоа, Миле Сугарев предложи, со цел да се обезбеди неопходното квалитативно ниво на уредите коишто се вградуваат, одлуката да се дополни со воведување обврска да се вградуваат уреди одобрени од Агенцијата за храна и лекови на САД (FDA) или од Европската агенција за лекови (EMA).*

*Членовите на Управниот одбор се согласија со предлогот и истиот беше вклучен во текстот на предлог одлуката, по што се пристапи кон гласање.*

*Со оглед дека содржината на предлог одлуката на седницата беше променета, согласно член 22 на Деловникот за работата на Управниот одбор, се смета дека Љубиша Каранфиловски, кој преку е-меил извести за своето гласање по предлозите за разгледување на Сто триесет и четвртата седница**(за што би гласал кога би бил присутен), за овој предлог бил воздржан. Оттаму, по предлогот „за“ гласаа Дејан Николовски, Арбен Љабеништа, Димитар Димитриевски, Јадранка Дабовиќ Анастасовска, Маја Ковачева и Тања Дејаноска, додека Љубиша Каранфиловски се воздржа од гласање.*

*На тој начин, Управниот одбор со мнозинство на гласови ја донесе предложената*

***Одлука***

***за утврдување на максималниот број завршени здравствени услуги (пакети) од болничката здравствена заштита од областа на кардиологијата и кардиохирургијата коишто здравствените установи ќе може да ги извршуваат во 2023 година***

*со која се утврдија здравствените установи кои ќе ги извршуваат здравствените услуги (пакети) со шифрите БЛК1, БЛК2, БЛК3, БЛК4, БЛК5, БЛК6, БЛК7, БЛК8, БЛК9 и БЛК10, како и максималниот број на здравствени услуги со тие шифри што ќе може да се извршат од секоја здравствена установа во 2023 година.*

***ТОЧКА 8 –*** *Предлог за донесување Одлука за утврдување на вкупниот договорен надоместок на јавните здравствени установи за 2023 година*

*За предлогот од точката 8, објаснување даде Миле Сугарев. Наведе дека предлог договорениот надоместок на јавните здравствени установи е подготвен во согласност со Одлуката за утврдување на критериумите за утврдување на буџетот на здравствените установи од превентивна и итна медицинска помош, специјалистичко-консултативна и болничка здравствена заштита. Вкупниот износ на договорните надоместоци на јавните здравствени установи за 2023 година изнесува 22,9 милијарди денари од кои 2,4 милијарди денари е вкупно за условен надоместок за биолошка терапија и набавка (поправка) на медицински апарати. Во согласност со законската регулатива, при изготвување на предлогот на договорните надоместоци земени се во вид голем број податоци, вклучувајќи вкупната вредност на остварениот вид и обем на здравствени услуги во периодот јануари-септември 2022 година, планот за вид и обем на здравствени услуги за 2023 година по квартали, договорениот специфичен вид и обем на здравствени услуги, како и податоци од преговорите одржани во периодот ноември – декември, во кои претставниците од јавните здравствени установи имаа можност да го искажат своето мислење и да достават свои документирани податоци.*

*По објаснувањето дискутираа членовите на Управниот одбор при што поставуваа и прашања, на кои одговори и дополнителни објаснувања даваше Миле Сугарев.*

*Откако дискусијата беше исцрпена, се пристапи кон гласање по предлогот.*

*За донесување на предложената Одлука гласаа Дејан Николовски, Арбен Љабеништа, Љубиша Каранфиловски, Димитар Димитриевски и Маја Ковачева, Тања Дејаноска гласаше против, додека Јадранка Дабовиќ Анастасовска се воздржа од гласање.*

*На тој начин, Управниот одбор со мнозинство на гласови донесе*

***Одлука***

***за утврдување на вкупниот договорен надоместок на јавните здравствени установи за 2023 година***

*со која се утврдија договорните надоместоци на јавните здравствени установи за 2023 година.*

***ТОЧКА 9 –*** *Предлог за донесување на Годишен план на приходи и расходи за финансирање на јавните здравствени установи за остварување на правата од здравственото осигурување за 2023 година*

*Елена Тулевска објасни дека според Законот за здравствено осигурување, Управниот одбор на Фондот е обврзан да ги утврди и одобри финансиските планови на јавните здравствени установи (ЈЗУ), како и вкупниот годишен финансиски план за финансирање на здравствени услуги во јавното здравство. Вкупниот Годишен план на приходи и расходи за финансирање на јавните здравствени установи за остварување на правата од здравственото осигурување за 2023 година изнесува 26.870 милиони денари и е составен од: 1. средства од буџетот на Фондот за финансирање на дејноста на ЈЗУ за остварување на правата од здравственото осигурување во вредност 22.707 милиони денари, 2. сопствени приходи (средства од програмите за здравствена заштита, учество на осигурените лица во цената на здравствената услуга и останати приходи на ЈЗУ) во вредност од 4.019 милиони денари и 3. донации на јавните здравствени установи во вредност од 144 милиони денари. Стручната служба на Фондот ги обедини доставените од страна на ЈЗУ годишни финансиски планови и во вид на Предлог Годишен план на приходи и расходи за финансирање на јавните здравствени установи за остварување на правата од здравственото осигурување за 2023 година ги предлага за одобрување од Управниот одбор.*

*За донесување на Годишниот план гласаа Дејан Николовски, Арбен Љабеништа, Љубиша Каранфиловски, Димитар Димитриевски, Маја Ковачева и Тања Дејаноска, додека Јадранка Дабовиќ Анастасовска се воздржа од гласање.*

*На тој начин, Управниот одбор со мнозинство на гласови го донесе предложениот*

***Годишен план на приходи и расходи за финансирање на јавните здравствени установи за остварување на правата од здравственото осигурување за 2023 година***

***ТОЧКА 10 –*** *Предлог за утврдување на договорните надоместоци за 2023 година за приватните здравствени установи од болничката здравствена заштита од областите на кардио хирургијата и очната хирургија, и за бањите*

*Објаснување на предлогот даде Миле Сугарев. Наведе дека висината на договорниoт надоместок се утврдува согласно Одлуката за утврдување на критериуми за утврдување на буџетот на здравствените установи од превентивна и итна медицинска помош, специјалистичко – консултативна здравствена заштита и болничка здравствена заштита, а во рамките на средствата определени за соодветните намени во буџетот за 2023 година. Надоместоците за здравствените установи опфатени во предлогот од оваа точка на дневниот ред се исти како надоместоците за 2022 година.*

*По објаснувањето, се пристапи кон гласање. За усвојување на предлозите гласаа Дејан Николовски, Арбен Љабеништа, Љубиша Каранфиловски, Димитар Димитриевски, Маја Ковачева и Тања Дејаноска, додека Јадранка Дабовиќ Анастасовска се воздржа од гласање.*

*На тој начин, Управниот одбор со мнозинство на гласови донесе*

***Одлука***

***за утврдување на висината на вкупниот договорен надоместок во 2023 година***

***за приватните здравствени установи „Жан Митрев“ и „Аџибадем Систина“***

***Одлука***

***за утврдување на висината на вкупниот договорен надоместок во 2023 година***

***на приватните здравствени установи кои имаат склучено договор со Фондот за услуги од областа на очната хирургија***

*и*

***Одлука***

***за утврдување договорен надоместок во 2023 година***

***за здравствените установи кои вршат медицинска рехабилитација како продолжено болничко лекување (бањи)***

***ТОЧКА 11 –*** *Предлог за утврдување на договорните надоместоци за 2023 година за приватните здравствени установи од областите на специјалистичко - консултативната здравствена заштита, специјалистичко-консултативната стоматолошка здравствена заштита од дејностите орална хирургија, ортодонција и протетика, лабораториите кои работат по упат на матичен лекар (ЛУ1), Фармацевтскиот факултет и за МАНУ*

*По кусото објаснување на предлогот кое го даде Миле Сугарев, се пристапи кон гласање.*

*За усвојување на предлозите гласаа Дејан Николовски, Арбен Љабеништа, Љубиша Каранфиловски, Димитар Димитриевски, Маја Ковачева и Тања Дејаноска, додека Јадранка Дабовиќ Анастасовска се воздржа од гласање.*

*На тој начин, Управниот одбор со мнозинство на гласови донесе*

***Одлука***

***за утврдување на висината на вкупниот договорен надоместок на здравствените установи за обезбедени услуги од областа на специјалистичко - консултативната здравствена заштита за 2023 година***

***Одлука***

***за утврдување на висината на вкупниот договорен надоместок на здравствените установи за обезбедени услуги од областа на специјалистичко - консултативната стоматолошка здравствена заштита од дејностите орална хирургија, ортодонција и протетика за 2023 година***

***Одлука***

***за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко - консултативната здравствена заштита по упат од избран лекар за 2023 година***

***Одлука***

***за утврдување договорен надоместок за Фармацевтскиот факултет за лабораториски услуги од молекуларната биологија и генетското инженерство во 2023 година***

*и*

***Одлука***

***за утврдување на висината на вкупниот договорен надоместок на Македонската академија на науките и уметностите (МАНУ) за 2023 година***

***ТОЧКА 12 –*** *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година*

*Во рамките на точката 12, веднаш се пристапи кон гласање за предлогот содржан во работниот материјал за оваа точка од дневниот ред.*

*За донесување на предложената Одлука гласаа Дејан Николовски, Арбен Љабеништа, Љубиша Каранфиловски, Димитар Димитриевски, Маја Ковачева и Тања Дејаноска, додека Јадранка Дабовиќ Анастасовска се воздржа од гласање.*

*На тој начин, Управниот одбор со мнозинство на гласови донесе*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година***

*со која се измени договорниот надоместок на една здравствена установа поради престанување на извршување на дејноста и раскинување на договорот со Фондот.*

*По донесувањето на одлуката од точката 12, бидејќи не беа дадени предлози за дискутирање под точката 13 – Разно, дневниот ред беше исцрпен и Управниот одбор во 16.05 часот заврши со работата на Сто триесет и четвртата седница.*

***Записничар, Управен одбор/Bordi drejtues***

***Христо Трповски Заменик на претседателот/Zvend*ё*skryetar,***

***Дејан Николовски***